Cas Wepener en Anandie Greyling is die redakteurs van die wenboek van die Desmond Tutu-Gerrit Brandprys 2020: Ongekaart – ‘n Bronboek met roetemerkers vir oorgange (uitgegee deur Bybelkor). Die boek het in aanmerking vir die debuutprys gekom omdat dit sommige van die medewerkers se eerste publikasie is. Dit spreek ‘n uiters aktuele leemte binne die godsdienstige wêreld aan: ‘n wêreld op soek na merkers, rituele, om betekenis aan die lewe te gee. Baie van die oorgange en betekenisvolle momente in die lewe van die moderne mens is “ongekaart” op die kerklike atlas. Hierdie boek help gelowiges, veral geestelike leiers, om na te dink oor die drempels, die nuwe beginne en die afsluitings in hulle lewe. Die kort en boeiende bydraes van die medewerkers help mense verstaan dat oorgange nie vreesaanjaend hoef te wees nie.
Prof Bernard Combrink ontvang ‘n spesiale Andrew Murray-toekenning. Hy is die voorsitter van die interkerklike taakspan wat verantwoordelik is vir die Direkte Vertaling van die Bybel in Afrikaans wat later vanjaar verskyn. 2020 is die “Jaar van die Bybel” en dit is dus baie gepas dat die nuwe vertaling hierdie jaar by die Bybelgenootskap van Suid-Afrika verskyn. Prof Combrink het ‘n reuse-aandeel gehad in die jarelange hervertalingsproses en het in sy lang loopbaan ‘n groot bydrae gelewer tot die Nuwe-Testamentiese wetenskap. Hierdie toekenning bedra R10 000.